12 जुलाई को टेस्ट से शुरू होगा भारत का वेस्टइंडीज दौरा; 27 जुलाई से 3 वनडे, 3 से 13 अगस्त तक 5 टी-20 होंगे
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar.  अमृतसर में पाकिस्तान का टूटा ड्रोन मिला, बॉर्डर पर सर्च ऑपरेशन में 14 करोड़ की हेरोइन जब् - आंध्र प्रदेश में सड़क हादसे में एक ही परिवार के छह लोगों की मौत
भारतीय क्रिकेट टीम के वेस्टइंडीज दौरे का शेड्यूल जारी हो चुका हो चुका है। 12 जुलाई को 2 टेस्ट की सीरीज का पहला मुकाबला खेला जाएगा। 27 जुलाई से 3 वनडे और 3 अगस्त से 5 टी-20 इंटरनेशनल की सीरीज खेली जाएगी। 13 अगस्त को 5वें टी-20 के साथ टीम इंडिया का वेस्टइंडीज दौरा खत्म होगा।
आज की अन्य प्रमुख खबरें..
मुंबई के जुहू बीच पर डूब रहे 6 लोगों में से 2 को स्थानीय लोगों ने बचाया, 4 लापता
मुंबई के जुहू बीच पर सोमवार को 6 लोग समुद्र में डूबने लगे। मौके पर मौजूद लोगों ने 2 लोगों को रेस्क्यू कर उनकी जान बचा ली। 4 लोग अभी भी लापता हैं, उनकी तलाश की जा रही है। बृहन्मुंबई नगर निगम ने इस बारे में जानकारी शेयर की है।
जम्मू-कश्मीर के पुंछ में नाले में गिरी गाड़ी, 11 लोग घायल
जम्मू-कश्मीर के पुंछ जिले के मेंढर में सोमवार को एक वाहन नाले में गिर गया। इससे व्हीकल में सवाल 11 लोग घायल हो गए। उन्हें इलाज के लिए डीएच मेंढर अस्पताल में भर्ती कराया गया है।
भोपाल के सतपुड़ा भवन में भीषण आग; ट्राइबल और हेल्थ डिपार्टमेंट के जरूरी डॉक्यूमेंट्स जलने की आशंका
​​​मध्यप्रदेश की राजधानी भोपाल में स्थित सतपुड़ा भवन में सोमवार शाम को भीषण आग लग गई। सतपुड़ा भवन के थर्ड फ्लोर पर स्थित अनुसूचित जनजाति क्षेत्रीय विकास योजनाएं के दफ्तर से आग शुरू हुई। जो बाद में आग चौथी मंजिल पर स्थित स्वास्थ्य संचालनालय तक पहुंच गई।
आग में ट्राइबल और हेल्थ डिपार्टमेंट के महत्वपूर्ण दस्तावेज जलने की आशंका है। बिल्डिंग की पांचवीं और छठवीं मंजिल तक आग की लपटें उठ रही हैं। आग लगने के बाद हड़कंप की स्थिति बन गई। सुरक्षा के लिहाज से बिल्डिंग को खाली करा लिया गया। फायर ब्रिगेड की गाड़ियां आग पर काबू करने में लगी है। पढ़ें पूरी खबर...
इटली के पूर्व प्रधानमंत्री बर्लुस्कोनी का 86 साल की उम्र में निधन
1994 से 2011 तक इटली के प्राइम मिनिस्टर रहे सिल्वियो बर्लुस्कोनी का सोमवार को निधन हो गया। उन्हें 9 साल से ब्लड कैंसर था। इटली में फिलहाल जो सरकार है, उसमें सिल्वियो की फोर्जा पार्टी भी सहयोगी है। बर्लुस्कोनी को इटली में मीडिया टायकून भी कहा जाता है। 2017 में उन्होंने दावा किया था कि वो एक बार फिर प्रधानमंत्री बनेंगे। हालांकि, उस वक्त उन पर कई सेक्स स्कैंडल्स में शामिल होने के आरोप थे और कुछ गवाह भी सामने आ चुके थे।
UPSC सीएसई प्री परीक्षा के नतीजे घोषित, 14624 उम्मीदवारों ने क्वालिफाई किया
संघ लोक सेवा आयोग ने सोमवार को UPSC सीएसई प्री परीक्षा के नतीजे घोषित कर दिए हैं। इसमें 14624 उम्मीदवारों ने क्वालिफाई किया है। परीक्षा में शामिल होने वाले उम्मीदवार ऑफिशियल वेबसाइट upsc.gov.in पर जाकर रिजल्ट देख सकते हैं। ये परीक्षा 28 मई को हुई थी।
3 तरह के ऑनलाइन गेम पर बैन लगेगा, इनमें सट्टा और यूजर को नुकसान पहुंचाने वाले गेम
केंद्र सरकार 3 तरह के ऑनलाइन गेम पर बैन लगाने की तैयारी कर रही है। इन्फर्मेशन एंड टेक्नोलॉजी राज्य मंत्री राजीव चंद्रशेखर ने कहा कि जो ऑनलाइन गेम यूजर को नुकसान पहुंचा सकते हैं और उसे लत लगा सकते हैं, हम उन पर एक्शन लेंगे। इसके अलावा सट्टेबाजी वाले ऑनलाइन गेम्स पर भी सख्ती की जाएगी।
बेंगलुरु में विदेशी यूट्यूबर के साथ गलत व्यवहार, पुलिस ने दर्ज किया केस
कर्नाटक में बेंगलुरु के चिकपेट इलाके में एक डच व्लॉगर पेड्रो मोटा के साथ धक्कामुक्की की गई। यूट्यूबर सड़क पर एक व्लॉग रिकॉर्ड कर रहा था। इस घटना के बाद आरोपी नवाब हयात शरीफ के खिलाफ कर्नाटक पुलिस अधिनियम की धारा 92 के तहत मामला दर्ज किया गया है। DCP पश्चिम डिवीजन लक्ष्मण बी निंबार्गी ने इसकी जानकारी दी।
WTC फाइनल में स्लो ओवर डालने के लिए ऑस्ट्रेलिया और टीम इंडिया पर ICC ने लगाया जुर्माना
वर्ल्ड टेस्ट चैंपियनशिप(WTC) फाइनल में स्लो ओवर रेट के लिए इंटरनेशनल क्रिकेट काउंसिल ने भारत और ऑस्ट्रेलिया पर जुर्माना लगाया है। WTC फाइनल 7 से 11 जून के बीच इंग्लैंड के ओवल ग्राउंड पर खेला गया। टीम इंडिया पर स्लो ओवर के लिए मैच फीस का 100 प्रतिशत और ऑस्ट्रेलियाई टीम पर मैच फीस का 80 प्रतिशत जुर्माना लगाया गया है। भारत ने निर्धारित समय में 5 ओवर कम फेंके थे। जबकि ऑस्ट्रेलिया ने 4 ओवर कम फेंके थे।
NCP प्रमुख शरद पवार को जान से मारने की धमकी देने वाला शख्स पुणे से गिरफ्तार
नेशनलिस्ट कांग्रेस पार्टी के प्रमुख शरद पवार को जान से मारने की धमकी देने के मामले में पुलिस ने पुणे से एक व्यक्ति को गिरफ्तार किया है। इसकी जानकारी मुंबई पुलिस ने सोमवार को दी। आरोपी सागर बार्वे एक प्राइवेट कंपनी में डेटा फीडिंग और एनालिटिक्स सेक्शन में काम करता है।
छत्तीसगढ़ में पुलिस और नक्सलियों के बीच मुठभेड़, महिला माओवादी ढेर
छत्तीसगढ़ के कांकेर में पुलिस और नक्सलियों के बीच मुठभेड़ हुई है। बताया जा रहा है कि DRG और ‌BSF की संयुक्त पार्टी गश्त पर निकली थी। उसी दौरान अचानक से माओवादियों ने फायरिंग शुरू कर दी। जवाबी कार्रवाई में जवानों ने एक महिला नक्सली को ढेर कर दिया है। मामला छोटे बेठिया थाना क्षेत्र का है। पढ़ें पूरी खबर...
NIA ने टेरर फंडिंग मामले में कश्मीरी कारोबारी वटाली की संपत्तियां कुर्क कीं
राष्ट्रीय जांच एजेंसी (NIA) ने आतंकी फंडिंग मामले में सोमवार को जम्मू-कश्मीर के कुपवाड़ा जिले में बिजनेस जहूर अहमद शाह वटाली की संपत्ति कुर्क की। वटाली आतंकी फंडिंग मामले में आरोपी है। NIA ने 2017 में सख्त गैरकानूनी गतिविधियां (रोकथाम) अधिनियम (UAPA) की विभिन्न धाराओं के तहत उसे गिरफ्तार किया था।
अमृतसर में पाकिस्तान का टूटा ड्रोन मिला, बॉर्डर पर सर्च ऑपरेशन में 14 करोड़ की हेरोइन जब्त
पंजाब में पाकिस्तान से लगे बॉर्डर पर BSF ने ड्रोन रिकवर किया है। दो दिन में BSF को ये दूसरा ड्रोन मिला है। वहीं पंजाब पुलिस से मिले इनपुट के आधार पर अमृतसर बॉर्डर से फेंसिंग के पार छिपाई गई 14 करोड़ की हेरोइन भी रिकवर की गई है।
BSF के अनुसार, एक इनपुट के बाद अमृतसर के सरहदी गांव सैदपुरा कलां में सर्च अभियान को चलाया गया। सुबह 7.20 बजे गांव सैदपुरा के बाहरी एरिया में गुरुद्वारे के पास खेतों से क्वॉर्डकॉप्टर DJI मैट्रिस 300 RTK टूटी हुई हालत में रिकवर कर लिया गया। BSF ने बीते 12 दिनों में यह चौथा ड्रोन रिकवर किया है। पढ़ें पूरी खबर...
आंध्र प्रदेश में सड़क हादसे में एक ही परिवार के छह लोगों की मौत
आंध्र प्रदेश के पूर्वी गोदावरी जिले में सोमवार तड़के एक कार लॉरी से टकरा गई। गाड़ी में सवार छह लोगों की मौके पर ही मौत हो गई। पूर्वी गोदावरी के पुलिस अधीक्षक सीएच सुधीर कुमार रेड्डी ने बताया कि दुर्घटना नल्लाचरला गांव के पास हुई। मरने वाले छह लोग एक ही परिवार के थे। मृतकों में दो महिलाएं और एक बच्चा शामिल है।
ऑस्ट्रेलिया में हुई बस दुर्घटना में 10 लोगों की मौत, 11 घायल
ऑस्ट्रेलिया के न्यू साउथ वेल्स के ग्रेटा कस्बे में बीती देर रात हुई बस दुर्घटना में 10 लोगों की मौत हो गई। ऑस्ट्रेलिया पुलिस ने सोमवार को यह जानकारी दी। उन्होंने बताया कि शुरुआती जांच में हादसे में 11 लोगों के घायल होने की जानकारी है। सभी घायलों को हेलीकॉप्टर और रोड से नजदीकी अस्पतालों में भर्ती कराया गया है।
न्यूयॉर्क में स्ट्रीट पार्टी के दौरान भड़की हिंसा, 13 लोग घायल
न्यूयॉर्क के सायराकूज इलाके में रविवार तड़के एक स्ट्रीट पार्टी के दौरान हिंसा भड़क गई। इसमें 13 लोग घायल हो गए। सिरैक्यूज़ पुलिस ने बताया कि डेविस स्ट्रीट के 100 ब्लॉक के पास 100 से ज्यादा लोग इकट्ठा हुए थे। इस दौरान वहां हिंसा हो गई, जिसमें 4 लोग गोली लगने से 6 लोग छुरा घोंपे जाने से और 3 लोग कार की टक्कर से घायल हुए हैं।
उन्होंने बताया कि घायलों में 3 पुरूष और 10 महिलाएं शामिल हैं। इनकी उम्र 17 से 25 साल के बीच है। सभी घायलों को अस्पताल पहुंचा दिया गया है। सभी के बचने की संभावना है।
IPS नितिन अग्रवाल को बनाया गया BSF का नया डायरेक्टर जनरल
केरल कैडर के 1989 बैच के IPS ऑफिसर नितिन अग्रवाल को सीमा सुरक्षा बल (BSF) का डायरेक्टर जनरल नियुक्त किया गया है। अग्रवाल वर्तमान में केंद्रीय रिजर्व पुलिस बल (CRPF) के एडिशनल डायरेक्टर जनरल हैं।
मिस्र में 27 लोगों को ले जा रही बोट में लगी आग, तीन ब्रिटिश पर्यटक लापता
मिस्र के रेड सी में रविवार को एक बोट में आग लगने के बाद तीन ब्रिटिश पर्यटक लापता हो गए हैं। मीडिया रिपोर्ट्स के मुताबिक, इस बोट पर 15 ब्रिटिश पर्यटकों सहित 27 लोग सवार थे। सभी मारसा आलम शहर के तट पर बोट में चढ़े थे। इनमें से 12 ब्रिटिश पर्यटकों सहित 24 लोगों को बचा लिया गया है, जबकि अन्य तीन की तलाश की जा रही है।
नोएडा में फैशन शो के दौरान गिरा लोहे का खंभा, एक मॉडल की मौत, एक अन्य घायल
नोए़डा के सेक्टर-16 में फिल्म सिटी स्थित एक स्टूडियो में फैशन शो के दौरान एक लोहे का खंभा गिर गया। इस हादसे में एक 24 साल की मॉडल की मौत हो गई। वहीं, एक अन्य युवक घायल हो गया। मॉडल की पहचान वंशिका चोपड़ा के रूप में हुई है।
पुलिस ने बताया कि लाइट के लिए इस्तेमाल किए जाने वाला एक खंभा स्टेज पर गिर गया, जिससे यह हादसा हुआ। घायल व्यक्ति को अस्पताल में भर्ती करा दिया गया है। फैशन शो के आयोजक और चार अन्य लोगों को गिरफ्तार किया गया है। फैशन शो के आयोजन को लेकर कोई परमिशन नहीं दी गई थी।
महाराष्ट्र में पुलिस ने वारकरी श्रद्धालुओं पर लाठीचार्ज किया
पुणे में रविवार को पंढरपुर की ओर जा रहे वारकरी श्रद्धालुओं पर महाराष्ट्र पुलिस ने लाठीचार्ज किया। मीडिया रिपोर्ट्स के मुताबिक श्रद्धालू जुलूस निकाल रहे थे। इस दौरान उनकी पुलिस से बहस हो गई। इसके बाद पुलिस ने लाठीचार्ज शुरू कर दिया।